CELEX: 32019R1745
Language: el
Date: 2019-08-13 00:00:00
Title: Κατ’ εξουσιοδότηση κανονισμός (ΕΕ) 2019/1745 της Επιτροπής της 13ης Αυγούστου 2019 για τη συμπλήρωση και την τροποποίηση της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου όσον αφορά τα σημεία επαναφόρτισης μηχανοκίνητων οχημάτων της κατηγορίας L, την από ξηράς παροχή ηλεκτρικής ενέργειας σε σκάφη εσωτερικής ναυσιπλοΐας, τον εφοδιασμό με υδρογόνο για οδικές μεταφορές και με φυσικό αέριο για οδικές και πλωτές μεταφορές και για την κατάργηση του κατ’ εξουσιοδότηση κανονισμού (ΕΕ) 2018/674 της Επιτροπής (Κείμενο που παρουσιάζει ενδιαφέρον για τον ΕΟΧ)

22.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 268/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/1745 ΤΗΣ ΕΠΙΤΡΟΠΗΣ
         της 13ης Αυγούστου 2019
         για τη συμπλήρωση και την τροποποίηση της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου όσον αφορά τα σημεία επαναφόρτισης μηχανοκίνητων οχημάτων της κατηγορίας L, την από ξηράς παροχή ηλεκτρικής ενέργειας σε σκάφη εσωτερικής ναυσιπλοΐας, τον εφοδιασμό με υδρογόνο για οδικές μεταφορές και με φυσικό αέριο για οδικές και πλωτές μεταφορές και για την κατάργηση του κατ’ εξουσιοδότηση κανονισμού (ΕΕ) 2018/674 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (1), και ιδίως το άρθρο 4 παράγραφος 14, το άρθρο 5 παράγραφος 3 και το άρθρο 6 παράγραφος 11,
         Εκτιμώντας τα ακόλουθα:
         
                     (1)
                  
                  
                     Οι εργασίες τυποποίησης της Επιτροπής αποσκοπούν να διασφαλιστεί ότι στα ευρωπαϊκά ή τα διεθνή πρότυπα καθορίζονται τεχνικές προδιαγραφές για τη διαλειτουργικότητα των σημείων επαναφόρτισης και ανεφοδιασμού με τον προσδιορισμό των απαιτούμενων τεχνικών προδιαγραφών, λαμβανομένων υπόψη των υφιστάμενων ευρωπαϊκών προτύπων και των σχετικών διεθνών δραστηριοτήτων τυποποίησης.
                  
               
                     (2)
                  
                  
                     Δυνάμει του άρθρου 10 παράγραφος 1 του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου (2), η Επιτροπή ζήτησε (3) από την Ευρωπαϊκή Επιτροπή Τυποποίησης (CEN) και την Ευρωπαϊκή Επιτροπή Ηλεκτροτεχνικής Τυποποίησης (Cenelec) να αναπτύξουν και να εγκρίνουν κατάλληλα ευρωπαϊκά πρότυπα, ή να τροποποιήσουν τα υφιστάμενα ευρωπαϊκά πρότυπα, στους ακόλουθους τομείς: παροχή ηλεκτρικής ενέργειας για οδικές, θαλάσσιες μεταφορές και εσωτερική ναυσιπλοΐα· παροχή υδρογόνου για οδικές μεταφορές· παροχή φυσικού αερίου, συμπεριλαμβανομένου του βιομεθανίου, για οδικές, θαλάσσιες μεταφορές και εσωτερική ναυσιπλοΐα.
                  
               
                     (3)
                  
                  
                     Τα πρότυπα που αναπτύχθηκαν από την CEN και την Cenelec έχουν γίνει αποδεκτά από την ευρωπαϊκή βιομηχανία, προκειμένου να διασφαλιστεί η κινητικότητα σε όλη την ΕΕ οχημάτων και σκαφών που κινούνται με διαφορετικά καύσιμα. Η CEN και η Cenelec συνέστησαν στην Επιτροπή να συμπεριλάβει τα εν λόγω πρότυπα στο νομικό πλαίσιο της Ένωσης. Οι τεχνικές προδιαγραφές που αναφέρονται στο παράρτημα II της οδηγίας 2014/94/ΕΕ θα πρέπει να συμπληρωθούν ή να τροποποιηθούν αναλόγως.
                  
               
                     (4)
                  
                  
                     Οι διατάξεις για τη «διαλειτουργικότητα» στο πλαίσιο του παρόντος κατ’ εξουσιοδότηση κανονισμού αναφέρονται αυστηρά στην ικανότητα των σταθμών επαναφόρτισης και ανεφοδιασμού να παρέχουν ενέργεια που είναι συμβατή με όλες τις τεχνολογίες οχημάτων προκειμένου να καταστεί δυνατή η απρόσκοπτη χρήση οχημάτων εναλλακτικών καυσίμων σε ολόκληρη την ΕΕ.
                  
               
                     (5)
                  
                  
                     Η CEN και η Cenelec ενημέρωσαν την Επιτροπή σχετικά με τα πρότυπα που συνιστάται να εφαρμόζονται στα σημεία επαναφόρτισης μηχανοκίνητων οχημάτων κατηγορίας L. Στα εν λόγω σημεία επαναφόρτισης θα πρέπει να εφαρμόζονται τα πρότυπα EN 62196-2 «Ρευματοδότες, ρευματολήπτες, συνδετήρες οχημάτων και υποδοχές οχημάτων. Αγώγιμη φόρτιση ηλεκτρικών οχημάτων. Διαστασιακές απαιτήσεις συμβατότητας και εναλλαξιμότητας για συσκευές με ακίδες και υποδοχές για εναλλασσόμενο ρεύμα» και IEC 60884-1 «Ρευματοδότες και ρευματολήπτες για οικιακές και παρόμοιες χρήσεις – Μέρος 1: Γενικές απαιτήσεις». Επομένως, το σημείο 1.5 του παραρτήματος II της οδηγίας 2014/94/ΕΕ θα πρέπει να συμπληρωθεί αναλόγως.
                  
               
                     (6)
                  
                  
                     Η CEN και η Cenelec ενημέρωσαν την Επιτροπή σχετικά με τα πρότυπα που συνιστάται να εφαρμόζονται για την από ξηράς παροχή ηλεκτρικής ενέργειας σε σκάφη εσωτερικής ναυσιπλοΐας. Για την εν λόγω παροχή ηλεκτρικής ενέργειας θα πρέπει να εφαρμόζονται τα πρότυπα EN 15869-2 «Σκάφη εσωτερικής ναυσιπλοΐας – Ηλεκτρική σύνδεση στην όχθη, τριφασικό ρεύμα 400 V, μέχρι 63 A, 50 Hz – Μέρος 2: Μονάδα στην όχθη, απαιτήσεις ασφαλείας (υπό τροποποίηση για να αυξηθεί η ένταση του ρεύματος από τα 63 στα 125)» και EN 16840 «Σκάφη εσωτερικής ναυσιπλοΐας – Ηλεκτρική σύνδεση στην όχθη, τριφασικό ρεύμα 400 V, τουλάχιστον 250 A, 50 Hz». Επομένως, το σημείο 1.8 του παραρτήματος II της οδηγίας 2014/94/ΕΕ θα πρέπει να συμπληρωθεί αναλόγως.
                  
               
                     (7)
                  
                  
                     Η CEN και η Cenelec ενημέρωσαν την Επιτροπή σχετικά με τα πρότυπα που συνιστάται να εφαρμόζονται στους σταθμούς εφοδιασμού με συμπιεσμένο φυσικό αέριο (CNG). Το ευρωπαϊκό πρότυπο EN ISO 16923 «Σταθμοί εφοδιασμού με φυσικό αέριο — Σταθμοί CNG για τον εφοδιασμό οχημάτων» καλύπτει τον σχεδιασμό, την κατασκευή, τη λειτουργία, την επιθεώρηση και τη συντήρηση των σταθμών εφοδιασμού οχημάτων με συμπιεσμένο φυσικό αέριο (CNG), συμπεριλαμβανομένου του εξοπλισμού, των διατάξεων ασφαλείας και ελέγχου. Αυτό το ευρωπαϊκό πρότυπο εφαρμόζεται επίσης σε τμήματα σταθμού ανεφοδιασμού όπου το φυσικό αέριο βρίσκεται σε αέρια κατάσταση και ο οποίος παρέχει CNG που προέρχεται από υγροποιημένο φυσικό αέριο (L-CNG) σύμφωνα με το πρότυπο EN ISO 16924. Εφαρμόζεται επίσης στο βιομεθάνιο, το αναβαθμισμένο μεθάνιο από κοιτάσματα άνθρακα (CBM) και σε αποθέματα αερίου που προέρχονται από εξάτμιση LNG (εντός ή εκτός εγκαταστάσεων). Στα σημεία ανεφοδιασμού με CNG θα πρέπει να εφαρμόζονται τα στοιχεία του προτύπου EN ISO 16923 που εξασφαλίζουν τη διαλειτουργικότητα των σταθμών ανεφοδιασμού με CNG και των οχημάτων. Επομένως, το σημείο 3.4 του παραρτήματος II της οδηγίας 2014/94/ΕΕ θα πρέπει να συμπληρωθεί αναλόγως.
                  
               
                     (8)
                  
                  
                     Η CEN και η Cenelec ενημέρωσαν την Επιτροπή σχετικά με τα πρότυπα που συνιστάται να εφαρμόζονται στους σταθμούς εφοδιασμού με υγροποιημένο φυσικό αέριο (LNG). Το ευρωπαϊκό πρότυπο EN ISO 16924 «Σταθμοί εφοδιασμού με φυσικό αέριο — Σταθμοί LNG για τον εφοδιασμό οχημάτων», στην τρέχουσα έκδοσή του, καλύπτει τον σχεδιασμό, την κατασκευή, τη λειτουργία, τη συντήρηση και την επιθεώρηση των σταθμών εφοδιασμού οχημάτων με υγροποιημένο φυσικό αέριο (LNG), συμπεριλαμβανομένου του εξοπλισμού, των διατάξεων ασφαλείας και ελέγχου. Το εν λόγω ευρωπαϊκό πρότυπο προσδιορίζει επίσης τον σχεδιασμό, την κατασκευή, τη λειτουργία, τη συντήρηση και την επιθεώρηση των σταθμών εφοδιασμού για τη χρήση του LNG ως επιτόπια πηγή εφοδιασμού οχημάτων με CNG (σταθμοί εφοδιασμού L-CNG), συμπεριλαμβανομένων διατάξεων ασφαλείας και ελέγχου του σταθμού και του ειδικού για το L-CNG εξοπλισμού εφοδιασμού. Το ευρωπαϊκό πρότυπο καλύπτει τους σταθμούς εφοδιασμού με τα ακόλουθα χαρακτηριστικά: ιδιωτική πρόσβαση· δημόσια πρόσβαση (αυτοεξυπηρέτηση ή με βοήθεια)· δοσιμετρική διανομή και μη δοσιμετρική διανομή· σταθμοί εφοδιασμού με σταθερή αποθήκευση LNG· σταθμοί εφοδιασμού με κινητό LNG. Το ευρωπαϊκό πρότυπο EN ISO 12617 «Οδικά οχήματα – Συνδετήρας ανεφοδιασμού με υγροποιημένο φυσικό αέριο (LNG) — Συνδετήρας 3,1 MPa», στην τρέχουσα έκδοσή του, καθορίζει τις προδιαγραφές για τα ακροφύσια και τις υποδοχές ανεφοδιασμού με υγροποιημένο φυσικό αέριο (LNG) κατασκευασμένα εξολοκλήρου από νέα και αχρησιμοποίητα ανταλλακτικά και υλικά για οδικά οχήματα που κινούνται με LNG. Ένας συνδετήρας ανεφοδιασμού με LNG αποτελείται, κατά περίπτωση, από την υποδοχή και το προστατευτικό κάλυμμά της (που τοποθετούνται στο όχημα) και το ακροφύσιο. Το εν λόγω ευρωπαϊκό πρότυπο εφαρμόζεται μόνο σε συσκευές που έχουν σχεδιαστεί για μέγιστη πίεση λειτουργίας 3,4 MPa (34 bar) που χρησιμοποιούν LNG ως καύσιμο κίνησης και έχουν τυποποιημένα εξαρτήματα σύζευξης. Στα σημεία ανεφοδιασμού με LNG θα πρέπει να εφαρμόζονται τα στοιχεία του προτύπου EN ISO 16924 που εξασφαλίζουν τη διαλειτουργικότητα των σταθμών ανεφοδιασμού με LNG και του προτύπου EN ISO 12617 που καθορίζει τις προδιαγραφές για τους συνδετήρες. Επομένως, το σημείο 3.2 του παραρτήματος II της οδηγίας 2014/94/ΕΕ θα πρέπει να συμπληρωθεί αναλόγως.
                  
               
                     (9)
                  
                  
                     Η CEN και η Cenelec ενημέρωσαν την Επιτροπή σχετικά με τα πρότυπα που συνιστάται να εφαρμόζονται στα σημεία ανεφοδιασμού σκαφών εσωτερικής ναυσιπλοΐας ή ποντοπόρων πλοίων. Το ευρωπαϊκό πρότυπο EN ISO 20519 «Πλοία και θαλάσσια τεχνολογία — Προδιαγραφή για τον ανεφοδιασμό των πλοίων με υγροποιημένο φυσικό αέριο ως καύσιμο» διαφοροποιείται για τα σημεία ανεφοδιασμού ποντοπόρων πλοίων και τα σημεία ανεφοδιασμού σκαφών εσωτερικής ναυσιπλοΐας. Για τα ποντοπόρα πλοία που δεν καλύπτονται από τον διεθνή κώδικα για τη ναυπήγηση και τον εξοπλισμό των πλοίων που μεταφέρουν χύδην υγροποιημένα αέρια (κώδικας IGC), τα σημεία ανεφοδιασμού με LNG θα πρέπει να συμμορφώνονται με το πρότυπο EN ISO 20519. Ωστόσο, για τα σκάφη εσωτερικής ναυσιπλοΐας, τα σημεία ανεφοδιασμού με LNG θα πρέπει να συμμορφώνονται με το πρότυπο EN- ISO 20519 (μέρη 5.3 έως 5.7) για σκοπούς διαλειτουργικότητας και μόνο. Το ευρωπαϊκό πρότυπο EN ISO 20519 θα πρέπει να εφαρμόζεται στα σημεία ανεφοδιασμού ποντοπόρων πλοίων και το ίδιο ευρωπαϊκό πρότυπο (μέρη 5.3 έως 5.7) θα πρέπει να εφαρμόζεται στα σημεία ανεφοδιασμού σκαφών εσωτερικής ναυσιπλοΐας. Επομένως, το σημείο 3.1 του παραρτήματος II της οδηγίας 2014/94/ΕΕ θα πρέπει να συμπληρωθεί αναλόγως.
                  
               
                     (10)
                  
                  
                     Η CEN και η Cenelec ενημέρωσαν την Επιτροπή σχετικά με το πρότυπο που συνιστάται να εφαρμόζεται στα σημεία ανεφοδιασμού με υδρογόνο τα οποία διανέμουν αέριο υδρογόνο και στα πρωτόκολλα πλήρωσης. Το ευρωπαϊκό πρότυπο EN 17127 «Υπαίθρια σημεία ανεφοδιασμού με υδρογόνο τα οποία διανέμουν αέριο υδρογόνο και περιλαμβάνουν πρωτόκολλα πλήρωσης», στην τρέχουσα έκδοσή του, καλύπτει τη διαλειτουργικότητα του σχεδιασμού, της κατασκευής, της λειτουργίας, της επιθεώρησης και της συντήρησης των σταθμών εφοδιασμού οχημάτων με αέριο υδρογόνο. Οι απαιτήσεις διαλειτουργικότητας που περιγράφονται στο πρότυπο EN 17127 θα πρέπει να εφαρμόζονται στα σημεία ανεφοδιασμού με υδρογόνο και το ίδιο ευρωπαϊκό πρότυπο θα πρέπει να εφαρμόζεται στα σχετικά πρωτόκολλα πλήρωσης. Επομένως, τα σημεία 2.1 και 2.3 του παραρτήματος II της οδηγίας 2014/94/ΕΕ θα πρέπει να τροποποιηθούν αναλόγως.
                  
               
                     (11)
                  
                  
                     Η CEN και η Cenelec ενημέρωσαν την Επιτροπή σχετικά με το πρότυπο που συνιστάται να εφαρμόζεται για τον καθορισμό των ποιοτικών χαρακτηριστικών του υδρογόνου που παρέχεται από τα σημεία ανεφοδιασμού οδικών οχημάτων με υδρογόνο. Το ευρωπαϊκό πρότυπο EN 17124 «Καύσιμο υδρογόνο — Προδιαγραφές προϊόντος και διασφάλιση ποιότητας — Εφαρμογές κυψελών καυσίμου μεμβράνης ανταλλαγής πρωτονίων (PEM) για οδικά οχήματα», στην τρέχουσα έκδοσή του, καλύπτει τα ποιοτικά χαρακτηριστικά του καυσίμου υδρογόνου και την αντίστοιχη διασφάλιση ποιότητας, ώστε να εξασφαλίζεται η ομοιομορφία του προϊόντος υδρογόνου όπως αυτό διατίθεται για χρήση σε συστήματα κυψελών καυσίμου μεμβράνης ανταλλαγής πρωτονίων (PEM) για οδικά οχήματα. Θα πρέπει να εφαρμόζεται το ευρωπαϊκό πρότυπο EN 17124, που καθορίζει τα ποιοτικά χαρακτηριστικά του υδρογόνου που παρέχεται από σημεία ανεφοδιασμού με υδρογόνο. Επομένως, το σημείο 2.2 του παραρτήματος II της οδηγίας 2014/94/ΕΕ θα πρέπει να τροποποιηθεί αναλόγως.
                  
               
                     (12)
                  
                  
                     Η CEN και η Cenelec ενημέρωσαν την Επιτροπή ότι, για τους συνδετήρες των μηχανοκίνητων οχημάτων για τον ανεφοδιασμό με αέριο υδρογόνο, έγινε σύσταση να εφαρμόζεται το ευρωπαϊκό πρότυπο EN ISO 17268 «Συνδετήριος εξοπλισμός ανεφοδιασμού των χερσαίων οχημάτων με αέριο υδρογόνο». Ως εκ τούτου, είναι σημαντικό να ολοκληρωθεί η διαδικασία πιστοποίησης των συνδετήρων για τον ανεφοδιασμό μηχανοκίνητων οχημάτων με αέριο υδρογόνο σύμφωνα με το πρότυπο EN ISO 17268. Όταν ολοκληρωθεί η διαδικασία αυτή, οι συνδετήρες των μηχανοκίνητων οχημάτων για τον ανεφοδιασμό με αέριο υδρογόνο θα πρέπει να συμμορφώνονται με το πρότυπο EN ISO 17268. Επομένως, το σημείο 2.4 του παραρτήματος II της οδηγίας 2014/94/ΕΕ θα πρέπει να τροποποιηθεί αναλόγως.
                  
               
                     (13)
                  
                  
                     Η CEN και η Cenelec ενημέρωσαν την Επιτροπή ότι σε συνδετήρες/υποδοχές CNG θα πρέπει να εφαρμόζεται το ευρωπαϊκό πρότυπο EN ISO 14469 «Οδικά οχήματα — Συνδετήρας ανεφοδιασμού με συμπιεσμένο φυσικό αέριο (CNG)». Επομένως, το σημείο 3.3 του παραρτήματος II της οδηγίας 2014/94/ΕΕ θα πρέπει να τροποποιηθεί αναλόγως.
                  
               
                     (14)
                  
                  
                     Ζητήθηκε η γνώμη της «Ομάδας εμπειρογνωμόνων του φόρουμ για τις βιώσιμες μεταφορές» και της Κεντρικής Επιτροπής για τη Ναυσιπλοΐα στον Ρήνο (CCNR), οι οποίες παρείχαν συμβουλές σχετικά με τα ευρωπαϊκά πρότυπα που αποτελούν αντικείμενο του παρόντος κατ’ εξουσιοδότηση κανονισμού της Επιτροπής.
                  
               
                     (15)
                  
                  
                     Η Επιτροπή θα πρέπει να συμπληρώσει και να τροποποιήσει αναλόγως την οδηγία 2014/94/ΕΕ με τις παραπομπές στα ευρωπαϊκά πρότυπα που ανέπτυξαν η CEN και η Cenelec.
                  
               
                     (16)
                  
                  
                     Όταν πρόκειται να εισαχθούν, να επικαιροποιηθούν ή να τροποποιηθούν με κατ’ εξουσιοδότηση κανονισμούς της Επιτροπής οι νέες τεχνικές προδιαγραφές που καθορίζονται στο παράρτημα II της οδηγίας 2014/94/ΕΕ, θα πρέπει να ισχύσει μεταβατική περίοδος διάρκειας 24 μηνών.
                  
               
                     (17)
                  
                  
                     Ο παρών κανονισμός θα πρέπει να ενσωματώσει επικαιροποιήσεις που πραγματοποιήθηκαν κατόπιν αιτημάτων ορισμένων κρατών μελών όσον αφορά τα σημεία επαναφόρτισης για μηχανοκίνητα οχήματα κατηγορίας L, την από ξηράς παροχή ηλεκτρικής ενέργειας σε σκάφη εσωτερικής ναυσιπλοΐας και τα σημεία ανεφοδιασμού με LNG για τις πλωτές μεταφορές, καθώς και τις νέες εξελίξεις που προκλήθηκαν από τη CEN και τη Cenelec όσον αφορά τα πρότυπα για τον εφοδιασμό με φυσικό αέριο και υδρογόνο. Συνεπώς, ο κατ’ εξουσιοδότηση κανονισμός (ΕΕ) 2018/674 της Επιτροπής (4) θα πρέπει να καταργηθεί,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               Σημεία επαναφόρτισης μηχανοκίνητων οχημάτων κατηγορίας L
            
            Όσον αφορά τα σημεία επαναφόρτισης μηχανοκίνητων οχημάτων κατηγορίας L, που αναφέρονται στο σημείο 1.5 του παραρτήματος II της οδηγίας 2014/94/ΕΕ, ισχύουν οι ακόλουθες τεχνικές προδιαγραφές:
            
                        (1)
                     
                     
                        Τα δημοσίως προσβάσιμα σημεία επαναφόρτισης εναλλασσόμενου ρεύματος (a.c.) για ηλεκτρικά οχήματα της κατηγορίας L ισχύος μέχρι 3,7 kVA είναι εξοπλισμένα, για λόγους διαλειτουργικότητας, με ένα τουλάχιστον από τα ακόλουθα:
                        
                                    (α)
                                 
                                 
                                    Ρευματολήπτες ή συνδετήρες οχημάτων τύπου 3Α, κατά τα οριζόμενα στο πρότυπο EN 62196-2 (για φόρτιση τρόπου 3),
                                 
                              
                                    (β)
                                 
                                 
                                    Ρευματολήπτες συμβατούς με το IEC 60884-1 (για φόρτιση τρόπου 1 ή τρόπου 2).
                                 
                              
                  
                        (2)
                     
                     
                        Τα δημοσίως προσβάσιμα σημεία επαναφόρτισης εναλλασσόμενου ρεύματος (a.c.) για ηλεκτρικά οχήματα της κατηγορίας L ισχύος άνω των 3,7 kVA είναι εξοπλισμένα, για λόγους διαλειτουργικότητας, τουλάχιστον με ρευματολήπτες ή συνδετήρες οχημάτων τύπου 2, κατά τα οριζόμενα στο πρότυπο EN 62196-2.
                     
                  
         
            Άρθρο 2
            
               Από ξηράς παροχή ηλεκτρικής ενέργειας σε σκάφη εσωτερικής ναυσιπλοΐας
            
            Όσον αφορά την από ξηράς παροχή ηλεκτρικής ενέργειας σε σκάφη εσωτερικής ναυσιπλοΐας, που αναφέρεται στο σημείο 1.8 του παραρτήματος II της οδηγίας 2014/94/ΕΕ, ισχύουν οι ακόλουθες τεχνικές προδιαγραφές:
            Η από ξηράς παροχή ηλεκτρικής ενέργειας σε σκάφη εσωτερικής ναυσιπλοΐας συμμορφώνεται με το πρότυπο EN 15869-2 ή με το πρότυπο EN 16840, ανάλογα με τις ενεργειακές απαιτήσεις.
         
         
            Άρθρο 3
            
               Σημεία ανεφοδιασμού μηχανοκίνητων οχημάτων με συμπιεσμένο φυσικό αέριο (CNG)
            
            Όσον αφορά τα σημεία ανεφοδιασμού με συμπιεσμένο φυσικό αέριο (CNG), που αναφέρονται στο σημείο 3.4 του παραρτήματος II της οδηγίας 2014/94/ΕΕ, ισχύουν οι ακόλουθες τεχνικές προδιαγραφές:
            Η πίεση εφοδιασμού (πίεση λειτουργίας) είναι 20,0 MPa (200 bar) στους 15 °C. Επιτρέπεται μέγιστη πίεση εφοδιασμού 26,0 MPa με «θερμοκρασιακή αντιστάθμιση», σύμφωνα με το πρότυπο EN ISO 16923, «Σταθμοί εφοδιασμού με φυσικό αέριο — Σταθμοί CNG για τον εφοδιασμό οχημάτων».
         
         
            Άρθρο 4
            
               Σημεία ανεφοδιασμού μηχανοκίνητων οχημάτων με υγροποιημένο φυσικό αέριο (LNG)
            
            Όσον αφορά τα σημεία ανεφοδιασμού μηχανοκίνητων οχημάτων με υγροποιημένο φυσικό αέριο (LNG), που αναφέρονται στο σημείο 3.2 του παραρτήματος II της οδηγίας 2014/94/ΕΕ, ισχύουν οι ακόλουθες τεχνικές προδιαγραφές:
            Η πίεση εφοδιασμού πρέπει να είναι μικρότερη από τη μέγιστη επιτρεπόμενη πίεση λειτουργίας της δεξαμενής του οχήματος, όπως αναφέρεται στο πρότυπο EN ISO 16924 «Σταθμοί εφοδιασμού με φυσικό αέριο — Σταθμοί LNG για τον εφοδιασμό οχημάτων».
            Η κατατομή του συνδετήρα πρέπει να συμμορφώνεται με το πρότυπο EN ISO 12617 «Οδικά οχήματα — Συνδετήρας ανεφοδιασμού με υγροποιημένο φυσικό αέριο (LNG) – Συνδετήρας 3,1 MPa».
         
         
            Άρθρο 5
            
               Σημεία ανεφοδιασμού σκαφών εσωτερικής ναυσιπλοΐας ή ποντοπόρων πλοίων
            
            Όσον αφορά τα σημεία ανεφοδιασμού σκαφών εσωτερικής ναυσιπλοΐας ή ποντοπόρων πλοίων, που αναφέρονται στο σημείο 3.1 του παραρτήματος II της οδηγίας 2014/94/ΕΕ, ισχύουν οι ακόλουθες τεχνικές προδιαγραφές:
            Για τα ποντοπόρα πλοία που δεν καλύπτονται από τον διεθνή κώδικα για τη ναυπήγηση και τον εξοπλισμό των πλοίων που μεταφέρουν χύδην υγροποιημένα αέρια (κώδικας IGC), τα σημεία ανεφοδιασμού με LNG συμμορφώνονται με το πρότυπο EN ISO 20519.
            Για τα σκάφη εσωτερικής ναυσιπλοΐας, τα σημεία ανεφοδιασμού με LNG συμμορφώνονται με το πρότυπο EN ISO 20519 (μέρη 5.3 έως 5.7) για σκοπούς διαλειτουργικότητας και μόνο.
         
         
            Άρθρο 6
            Το παράρτημα II της οδηγίας 2014/94/ΕΕ τροποποιείται ως εξής:
            
                        (1)
                     
                     
                        το σημείο 2.1 αντικαθίσταται από το ακόλουθο κείμενο:
                        «2.1. Τα υπαίθρια σημεία ανεφοδιασμού με υδρογόνο που διανέμουν αέριο υδρογόνο ως καύσιμο σε μηχανοκίνητα οχήματα πληρούν τις απαιτήσεις διαλειτουργικότητας που περιγράφονται στο πρότυπο EN 17127 “Υπαίθρια σημεία ανεφοδιασμού με υδρογόνο τα οποία διανέμουν αέριο υδρογόνο και περιλαμβάνουν πρωτόκολλα πλήρωσης”.»·
                     
                  
                        (2)
                     
                     
                        το σημείο 2.2 αντικαθίσταται από το ακόλουθο κείμενο:
                        «2.2. Τα ποιοτικά χαρακτηριστικά του υδρογόνου που διανέμεται από τα σημεία ανεφοδιασμού μηχανοκίνητων οχημάτων με υδρογόνο πληρούν τις απαιτήσεις που περιγράφονται στο πρότυπο EN 17124, “Καύσιμο υδρογόνο — Προδιαγραφές προϊόντος και διασφάλιση ποιότητας — Εφαρμογές κυψελών καυσίμου μεμβράνης ανταλλαγής πρωτονίων (PEM) για οδικά οχήματα”, οι δε μέθοδοι που εξασφαλίζουν την ποιότητα του υδρογόνου περιγράφονται επίσης στο πρότυπο.»·
                     
                  
                        (3)
                     
                     
                        το σημείο 2.3 αντικαθίσταται από το ακόλουθο κείμενο:
                        «2.3. Ο αλγόριθμος εφοδιασμού συμμορφώνεται με τις απαιτήσεις του προτύπου EN 17127, “Υπαίθρια σημεία ανεφοδιασμού με υδρογόνο τα οποία διανέμουν αέριο υδρογόνο και περιλαμβάνουν πρωτόκολλα πλήρωσης”.»·
                     
                  
                        (4)
                     
                     
                        το σημείο 2.4 αντικαθίσταται από το ακόλουθο κείμενο:
                        «2.4. Μόλις ολοκληρωθούν οι διαδικασίες πιστοποίησης των συνδετήρων που συμμορφώνονται με το πρότυπο EN ISO 17268, οι συνδετήρες για τον ανεφοδιασμό των μηχανοκίνητων οχημάτων με αέριο υδρογόνο πληρούν το πρότυπο EN ISO 17268 για τον “Συνδετήριο εξοπλισμό ανεφοδιασμού των χερσαίων οχημάτων με αέριο υδρογόνο”.»·
                     
                  
                        (5)
                     
                     
                        το σημείο 3.3 αντικαθίσταται από το ακόλουθο κείμενο:
                        «3.3. Η κατατομή του συνδετήρα πληροί τις απαιτήσεις του προτύπου EN ISO 14469 “Οδικά οχήματα — Συνδετήρας ανεφοδιασμού με συμπιεσμένο φυσικό αέριο (CNG)”.».
                     
                  
         
            Άρθρο 7
            Ο κατ’ εξουσιοδότηση κανονισμός (ΕΕ) 2018/674 της Επιτροπής καταργείται.
         
         
            Άρθρο 8
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 12 Νοεμβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Αυγούστου 2019.
            
               
                  Για την Επιτροπή,
               
               
                  εξ ονόματος του Προέδρου,
               
               Violeta BULC
               
                  Μέλος της Επιτροπής
               
            
         
         
            (1)  ΕΕ L 307 της 28.10.2014, σ. 1.
         
            (2)  Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (ΕΕ L 316 της 14.11.2012, σ. 12).
         
            (3)  M/533 Εκτελεστική απόφαση C(2015) 1330 final της Επιτροπής, της 12ης Μαρτίου 2015, σχετικά με αίτημα τυποποίησης που απευθυνόταν προς τους ευρωπαϊκούς οργανισμούς τυποποίησης, σύμφωνα με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, για την κατάρτιση ευρωπαϊκών προτύπων για υποδομές εναλλακτικών καυσίμων.
         
            (4)  Κατ’ εξουσιοδότηση κανονισμός (ΕΕ) 2018/674 της Επιτροπής, της 17ης Νοεμβρίου 2017, για τη συμπλήρωση της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου όσον αφορά τα σημεία επαναφόρτισης των μηχανοκίνητων οχημάτων της κατηγορίας L, την από ξηράς παροχή ηλεκτρικής ενέργειας σε σκάφη της εσωτερικής ναυσιπλοΐας και τα σημεία ανεφοδιασμού με LNG για τις πλωτές μεταφορές, και την τροποποίηση της εν λόγω οδηγίας όσον αφορά τους συνδετήρες ανεφοδιασμού των μηχανοκίνητων οχημάτων με αέριο υδρογόνο (ΕΕ L 114 της 4.5.2018, σ. 1).